Valstybinė energetikos reguliavimo taryba

Biudžetinė įstaiga, Verkių g. 25C-1, LT-08223 Vilnius, tel. (8 5) 213 5166, faks. (8 5) 213 5270, el. p. info@vert.lt.

Duomenys kaupiami ir saugomi Juridinių asmenų registre, kodas 188706554

|  |  |  |  |
| --- | --- | --- | --- |
| Lietuvos šilumos tiekėjų asociacijaiKopijaLietuvos Respublikos energetikos ministerijaiLietuvos Respublikos aplinkos ministerijaiLietuvos savivaldybių asociacijai |  | 2019-08-12 | Nr. R2-(ŠBK)-1729 |
|  | Į 2019-07-16 | Nr. 74 |
|  |  |  |  |
| DĖl pastatų administratorių ir kitų asmenų reikalavimų |

Valstybinė energetikos reguliavimo taryba[[1]](#footnote-2) (toliau – Taryba) gavo Lietuvos šilumos tiekėjų asociacijos (toliau – LŠTA) 2019 m. liepos 16 d. raštą Nr. 74 „Dėl pastatų administratorių ir kitų asmenų reikalavimų“ (toliau – Raštas), kuriuo prašoma pagal kompetenciją atsakyti į Raštu pateiktus klausimus. Taryba, susipažinusi su Raštu pateiktais klausimais, pagal kompetenciją teikia atsakymą į 3 Rašto klausimą.

Lietuvos Respublikos šilumos ūkio įstatymo (toliau – Įstatymas) 32 straipsnio 2 dalyje numatyta, kad šilumos ir (ar) karšto vandens kainos grindžiamos tiekėjo būtinomis (valstybės normuojamomis) šilumos ar karšto vandens ruošimo (pirkimo), perdavimo sąskaitų (mokėjimo pranešimų) už šilumą ir (ar) karštą vandenį parengimo ir pateikimo vartotojams bei apskaitos sąnaudomis. Šilumos kainų nustatymo metodikos, patvirtintos Komisijos 2009 m. liepos 8 d. nutarimu Nr. O3-96 „Dėl Šilumos kainų nustatymo metodikos“ (toliau − Metodika), kurios tikslas – sudaryti prielaidas įgyvendinti Įstatyme numatytus tikslus, 52 punkte numatyta, kad reguliuojamų kainų paslaugų (produktų) kainos lygios reguliuojamų kainų paslaugų (produktų) teikimo būtinosioms (valstybės normuojamoms) sąnaudoms, įskaitant investicijų grąžą. Taryba, atsižvelgdama į tai, kad galiojančiuose teisės aktuose nenumatytos rinkliavos už šilumos punkto nuomą ar kitas LŠTA Rašte paminėtas paslaugas, informuoja, kad tokie mokesčiai būtų traktuojami kaip nebūtinosios sąnaudos ir negalėtų būti traukiamos į reguliuojamų paslaugų kainas.

Tarybos pirmininko pavaduotojas,

laikinai vykdantis Tarybos pirmininko funkcijas Jonas Makauskas

E. Goculenko, tel. (8 5) 213 3437, el. p. egle.goculenko@vert.lt

1. Lietuvos Respublikos Seimas, 2019 m. vasario 14 d. Seimo plenariniame posėdyje priimdamas Lietuvos Respublikos energetikos įstatymo Nr. IX-884 2, 4, 8, 15, 16, 161, 19, 191, 22, 23, 241, 25, 26, 28, 31, 32, 34, 341, 36 ir 37 straipsnių pakeitimo ir 9 straipsnio pripažinimo netekusiu galios įstatymą Nr. XIII-1968 (toliau – Pakeitimo įstatymas), pritarė Valstybinės energetikos inspekcijos prie Energetikos ministerijos (toliau – Inspekcija) prijungimui prie Komisijos bei numatė, jog nuo 2019 m. liepos 1 d. po reorganizacijos Komisija perims visas Inspekcijos teises ir pareigas, taip pat Komisijos pavadinimas bus pakeistas į Valstybinę energetikos reguliavimo tarybą (toliau – Taryba). Vyriausybė 2019 m. kovo 6 d. nutarimu Nr. 221 „Dėl sutikimo reorganizuoti Valstybinę energetikos inspekciją prie Energetikos ministerijos“ pritarė, kad Inspekcija būtų reorganizuojama jungimo būdu ir Inspekcija būtų prijungta prie Komisijos. Vadovaujantis Pakeitimo įstatymo 22 straipsnio 11 dalimi, kituose įstatymuose ir (ar) jų įgyvendinamuosiuose teisės aktuose vartojamus reorganizuojamų įstaigų pavadinimus „Valstybinė kainų ir energetikos kontrolės komisija“ ir „Valstybinė energetikos inspekcija prie Energetikos ministerijos“ atitinka institucijos pavadinimas „Valstybinė energetikos reguliavimo taryba“. [↑](#footnote-ref-2)